Ou hoof weer by SA Express aangestelSA Express (Foto: Facebook) Siza Mzimela is weer as die waarnemende uitvoerende hoof van die streeklugdiens SA Express aangestel. Die departement van openbare ondernemings en die raad van SA Express het in ŉ gesamentlike verklaring aangekondig dat Mzimela, wat voorheen hoof van SA Expresss was voor sy na die Suid-Afrikaanse Lugredery (SAL) oorgeplaas is waar sy van 2010 tot 2012 uitvoerende hoof was, weer by SA Express die leisels sal oorneem. Luidens ŉ verklaring van die departement het Mzimela meer as 20 jaar ondervinding in die lugvaartbedryf. Mzimela was volgens die departement tot onlangs deel van die ministeriële ingrypingspan wat in Mei vanjaar aangestel is om SA Express se bedrywighede en finansies te stabiliseer en opsies te identifiseer om die lugredery te herkapitaliseer gegewe sy onmiddellike korttermyn-likiditeitsprobleme. Matsietsi Mokholo, huidige waarnemende hoof, gaan ŉ nuwe pos in die presidensie beklee en sal binne twee weke haar pligte aan Mzimela oorgee. “Die raad bedank Mokholo vir haar harde werk as deel van die ingrypingspan wat verseker het dat die lugredery gereed is om weer kommersieel bedryf te word ná die Burgerlugvaartowerheid (BLO) sy operateursertifikaat en lugwaardigheidspermit in Mei 2018 opgeskort het.” Maroela Media het vroeër berig BLO het in Mei vanjaar SA Express se vlugte opgeskort nadat “oorweldigende bewyse” aan die lig gekom het dat die lugdiens nie aan veiligheidsmaatreëls voldoen nie. Volgens die BLO is die besluit geneem nadat ŉ oudit by die lugredery en sy instandhoudingsorganisasie gedoen is. Die owerheid het destyds gesê erge gevalle van nienakoming van regulasies wat ernstige veiligheidsrisiko’s inhou, het aan die lig gekom. Die BLO het SA Express laat in Julie toestemming gegee om sy vlugte te hervat nadat ŉ bedryfsertifikaat weer aan die lugredery toegeken is.